ผู้ถือหุ้น MJD เฮ! รับปันผล 0.30 บาท
ที่ประชุมคณะกรรมการ MJD อนุมัติจ่ายเงินปันผล หุ้นละ 0.30 บาท พร้อมออกวอแรนท์ให้กับผู้ถือหุ้นเดิม สัดส่วน 2 : 1&nbsp; ราคาใช้สิทธิ 2 บาท &#8220;ผู้บริหาร&#8221;เผยเพื่อรองรับการลงทุนโครงการใหม่&nbsp; มั่นใจผลงานทั้งปีเป็นไปตามเป้า
22 มี.ค. 2553

ที่ประชุมคณะกรรมการ MJD อนุมัติจ่ายเงินปันผล หุ้นละ 0.30 บาท พร้อมออกวอแรนท์ให้กับผู้ถือหุ้นเดิม สัดส่วน 2 : 1  ราคาใช้สิทธิ 2 บาท “ผู้บริหาร”เผยเพื่อรองรับการลงทุนโครงการใหม่  มั่นใจผลงานทั้งปีเป็นไปตามเป้า 
นายสุริยน พูลวรลักษณ์ ประธานเจ้าหน้าที่บริหาร บริษัท เมเจอร์ ดีเวลลอปเม้นท์ จำกัด (มหาชน) หรือ MJD ผู้ประกอบธุรกิจพัฒนาโครงการที่อยู่อาศัยประเภทคอนโดมิเนียมระดับไฮเอนด์ เปิดเผยว่า ที่ประชุมคณะกรรมการบริษัทฯ เมื่อวันที่ 19 มีนาคม 2553 ได้มีมติในการจ่ายเงินปันผลสำหรับผลการดำเนินงานปี 2552 ในอัตราหุ้นละ 0.30 บาท โดยจะปิดสมุดทะเบียนพักการโอนหุ้นเพื่อกำหนดสิทธิการรับเงินปันผลในวันที่ 19 พฤษภาคม 2553 และกำหนดจ่ายเงินปันผลให้แก่ผู้ถือหุ้นในวันที่ 27 พฤษภาคม 2553 และจะขอมติอนุมัติจากที่ประชุมผู้ถือหุ้นต่อไป
“ในช่วงครึ่งปีแรกบริษัทฯ ได้จ่ายเงินปันผลระหว่างกาลไปแล้ว 0.15 บาทต่อหุ้น ครึ่งปีหลังจ่ายอีก 0.15 บาทต่อหุ้น รวมเป็นการจ่ายปันผลในอัตรา 0.30 บาทต่อหุ้นในรอบปีที่ผ่านมา หรือคิดเป็นร้อยละ 51.65 ของกำไรสุทธิ ถ้าเปรียบเทียบกับราคาหุ้นในปัจจุบัน (ณ ราคา 3.14 บาท) คิดเป็นอัตราผลตอบแทนถึง 9.6% ซึ่งถือเป็นการตอบแทนผู้ถือหุ้นของบริษัทฯ อย่างไรก็ตาม บริษัทฯ มีนโยบายจ่ายปันผลให้กับผู้ถือหุ้นอย่างต่อเนื่อง เพื่อเป็นการสร้างความมั่นใจให้กับผู้ถือหุ้น” นายสุริยน กล่าว
นอกจากนี้ ที่ประชุมคณะกรรมการยังมีมติให้บริษัทฯ จัดสรรใบสำคัญแสดงสิทธิในการซื้อหุ้นสามัญที่ออกใหม่ (วอแรนท์) จำนวน 350 ล้านหน่วย ให้แก่ผู้ถือหุ้นเดิมในอัตราส่วน 2 หุ้นเดิม ต่อ ใบสำคัญแสดงสิทธิ 1 หน่วย โดยอัตราการใช้สิทธิใบสำคัญแสดงสิทธิ 1 หน่วย มีสิทธิ ซื้อหุ้นสามัญ 1 หุ้น ในราคาใช้สิทธิ (Exercise Price) 2.00 บาท ซึ่งวอแรนท์ดังกล่าวสามารถใช้สิทธิซื้อหุ้นได้ทุกไตรมาส ซึ่งกำหนดการปิดสมุดทะเบียนเพื่อรับสิทธิ ทางคณะกรรมการจะประชุมเพื่อกำหนดในโอกาสต่อไป
ประธานเจ้าหน้าที่บริหาร MJD กล่าวว่า การออกวอแรนท์ในครั้งนี้ ถือเป็นช่องทางที่ระดมทุนที่เหมาะสมกับสถานการณ์ โดยเงินที่ได้ จะรองรับการขยายงานในอนาคต ซึ่งจะมีการเปิดโครงการใหม่ๆ อย่างต่อเนื่อง นอกจากนี้ จะทำให้ บริษัทฯ ได้รับเงินทุนที่ไม่มีต้นทุนดอกเบี้ยมาใช้ในการดำเนินงานด้วย 
อย่างไรก็ตาม ทั้งเรื่องเงินปันผลและการออกวอแรนท์ จะต้องผ่านมติการประชุมสามัญผู้ถือหุ้นประจำปี 2553 ซึ่งจะจัดขึ้นในวันที่ 30 เมษายน 2553 เวลา 10.30 น. ณ โรงแรมโฟร์ซีซั่น ราชดำริ 
“การที่บริษัทฯ เปิดโอกาสให้ผู้ถือวอแรนท์สามารถใช้สิทธิซื้อหุ้นสามัญได้ทุกไตรมาส ก็เพื่อให้เกิดความคล่องตัว และเป็นประโยชน์แก่ผู้ถือหุ้นเดิม ผู้ถือวอแรนท์ และบริษัทฯเอง ซึ่งคาดว่าการออกวอแรนท์ในครั้งนี้ จะได้รับการตอบรับที่ดีจากผู้ถือหุ้น เพราะเงื่อนไขที่กำหนดเป็นประโยชน์กับทุกฝ่าย” ประธานเจ้าหน้าที่บริหาร MJD กล่าวในส่วนแนวโน้มผลการดำเนินงานในไตรมาส 1/2553 นายสุริยนกล่าวว่า น่าจะอยู่ในเกณฑ์ที่ดี เนื่องจากการดำเนินธุรกิจเป็นไปตามแผนที่วางไว้ เพราะว่าในไตรมาสแรกของปีนี้ ลูกค้าเร่งโอนโครงการก่อนหมดมาตรการภาษีกระตุ้นอสังหาริมทรัพย์ในปลายเดือนมีนาคม โดยขณะนี้ บริษัทฯ  มียอดขาย (Presale) ตั้งแต่ต้นปีถึงตอนนี้ไม่ต่ำกว่า 400 ล้านบาท และยังคงเพิ่มขึ้นเรื่อย ๆ ซึ่งส่วนใหญ่มาจาก โครงการ Marrakesh หัวหิน, โครงการ Wind รัชโยธิน, โครงการ Aguston สุขุมวิท 22 และ และโครงการร๊อยซ์ ไพรเวท เรซิเดนซิซ สุขุมวิท 31